Jeppe Kofod (S), 2000-10-25:
Med lovforslag nr. L 40, forslag til lov om elevers og studerendes undervisningsmiljø, tager vi et stort skridt for at forbedre det fysiske, psykiske og æstetiske undervisningsmiljø overalt på de danske uddannelsessteder.
Socialdemokratiet hilser med stor glæde lovforslaget velkommen.
Vi hæfter os også ved, at Børneparlamentet i dette lokale i marts 1999 også vedtog en lov om undervisningsmiljø.
Alt for ofte har vi set billeder af fuldstændig utidssvarende klasselokaler, der er direkte skadelige for børn og unge.
Der er brug for en oprustning af undervisningsmiljøet i almindelighed og af folkeskolerne i Danmark i særdeleshed.
Men nedslidte lokaler og inventar, mobning og faldefærdigt skolebyggeri er desværre den hverdag, som vores børn kan risikere at møde i deres skolegang.
Lovforslaget om elevers og studerendes undervisningsmiljø giver os en ramme.
Det giver klare mål, rettigheder til et godt undervisningsmiljø, ansvar og inddragelse af elever og studerende, skoleledere og lærere, kommuner osv. i arbejdet for et bedre miljø.
Socialdemokratiet er meget tilfreds med, at det klart bliver slået fast, at elever og studerende har ret til et ordentligt undervisningsmiljø.
Vi er også tilfredse med, at undervisningen nu kan foregå sikkerheds- og sundhedsmæssigt fuldt forsvarligt, men vi er især tilfredse med, at ansvaret for at skabe et godt undervisningsmiljø klart ligger hos ledelsen og ejerne af uddannelsesstederne. Vi mener, at der er flere gode grunde til at inddrage elever og studerende aktivt i arbejdet for et bedre undervisningsmiljø, bl.a. gennem valg af undervisningsmiljørepræsentanter til de sikkerhedsgrupper, der er på uddannelsesstedet. For det første er det en vigtig udvidelse af en aktiv og demokratisk medinddragelse af elever og studerende på uddannelsesstederne.
For det andet er det med til at forberede elever og studerende på vigtigheden af at fokusere på et ordentligt arbejdsmiljø, når man indtræder på arbejdsmarkedet senere i livet, og for det tredje vil inddragelsen af elever, ikke mindst når det gælder det psykiske undervisningsmiljø, herunder mobning, sikre en bedre trivsel i hverdagen for landets mange tusinde folkeskoleelever.
For Socialdemokratiet er det også meget positivt, at der med lovforslaget oprettes et dansk center for undervisningsmiljø, der skal medvirke til at sikre og udvikle
et godt undervisningsmiljø med råd og vejledning.
At elever og studerende får fem repræsentanter i centerets bestyrelse, finder vi helt naturligt, og Socialdemokratiet vil nøje følge centerets arbejde som nationalt forum for et godt undervisningsmiljø.
Lovforslaget opererer også med, at uddannelsesstedets ledelse skal sørge for udarbejdelse af en skriftlig undervisningsmiljøvurdering.
Socialdemokratiet vil gerne understrege, at både kortlægningen, beskrivelsen og handlingsplanen for det fysiske, psykiske og æstetiske undervisningsmiljø følges op af løsning af de konkrete problemer på uddannelsesstedet. Lovforslaget skal føre til en forbedring af undervisningsmiljøet for elever og studerende i hele landet.
Socialdemokratiet kan på den baggrund give sin fulde tilslutning til lovforslaget, og vi ser det som et vigtigt redskab i arbejdet for at forbedre og modernisere bl.a. de danske folkeskoler.
Vi ønsker handling for at sikre vores børn og børnebørn et langt bedre undervisningsmiljø.
Vi ser også frem til, at undervisningsministeren agter at afgive en redegørelse til Folketinget om erfaringer med lovens virkning i folketingssamlingen 2004-2005.
Den skulle gerne vise, at elever og studerende har fået et bedre undervisningsmiljø.
Så skal jeg på vegne af De Radikales uddannelsesordfører fremføre, at de også tilslutter sig lovforslaget, som det foreligger.